Historia del philosophia

Le **historia del philosophia** es le studio systematic del disveloppamento del pensamento philosophic. Illa se concentra super le philosophia como inquesta rational basate super argumentation, ma alcun theoreticos include etiam le mytho, le traditiones religiose e le sapientia proverbial.

Le philosophia occidental originava con un inquesta re le natura fundamental del cosmo in le Grecia antique. Le disveloppamentos philosophic subsequente coperiva un large varietate de topicos, includente le natura del realitate e del mente, como le personas deberea ager, e como arrivar al cognoscentia. Le periodo medieval se concentrava plus super le theologia. Le periodo del Renascentia vide un interesse renovate in le philosophia grec antique e le emergentia del humanismo. Le periodo moderne esseva characterisate per un foco crescente super como le cognoscentia philosophic e scientific es create. Su nove ideas esseva usate durante le periodo del Illumination pro poner in question le autoritates traditional. Disveloppamentos influente del seculos 19 e 20 includeva le idealismo german, le pragmatismo, le positivismo, le logica formal, le analyse linguistic, le phenomenologia, le existentalismo e le postmodernismo.

Le philosophia arabo–persian esseva fortemente influentiate per le philosophos grec antique. Illa habeva su periodo de apice durante le Etate Auree Islamic. Un de su topicos central esseva le relation inter ration e revelation como duo vias compatibile pro arrivar al veritate. Avicenna disveloppava un systema philosophic comprehensive que syntheseva le fide islamic e le philosophia grec. Post le Etate Auree Islamic, le influentia del inquesta philosophic declinava, in parte a causa del critica de Al-Ghazali al philosophia. In le seculo 17, Mulla Sadra disveloppava un systema metaphysic basate super le mysticismo. Le modernismo islamic emergeva in le seculos 19 e 20 como un tentativa de reconciliar le doctrinas islamic traditional con le modernitate.

Le philosophia indian es characterisate per su interesse combinate in le natura del realitate, le modos de arrivar al cognoscentia, e le question spiritual de como attinger le illumination. Su radices es in le scripturas religiose cognoscite como le Vedas. Le philosophia indian subsequente es sovente dividite in scholas orthodoxe, que es strettemente associate con le doctrinas del Vedas, e scholas heterodoxe, como le buddhismo e le jainismo. Scholas influente basate super illos include le scholas hindu de Advaita Vedanta e Navya-Nyāya e le scholas buddhistic de Madhyamaka e Yogācāra. In le periodo moderne, le intercambio inter le pensamento indian e occidental conduceva varie philosophos indian a disveloppar systemas comprehensive. Illes mirava a unir e harmonisar diverse scholas philosophic e religiose.

Topicos central in le philosophia chinese esseva le conducta social correcte, le governamento e le auto-cultivation. In le prime philosophia chinese, le confucianismo explorava le virtutes moral e como illos conduce al harmonia in le societate, durante que le taoismo se concentrava super le relation inter le humanos e le natura. Disveloppamentos posterior include le introduction e transformation del doctrinas buddhistic e le emergentia del scholas de Xuanxue e neo-confucianismo. Le periodo moderne del philosophia chinese esseva characterisate per su incontro con le philosophia occidental, specialmente con le marxismo. Altere traditiones influente in le historia del philosophia esseva le philosophia japonese, le philosophia latinoamerican e le philosophia african.